Wochožanska jama

Wochožanska jama ( Tagebau Nochten) je brunicowa jama firmy LEAG we Łužiskim brunicowym rewěrje na sewjeru Hornjeje Łužicy. Nadeńdźe so juhowuchodnje Běłeje Wody w serbskim sydlenskim rumje mjez Wochozami na juhu a Slepom na sewjeru. Wot brunicoweje jamy bjezposrědnje potrjechene su teritorije gmejnow Běła Woda, Trjebin a Hamor w Mužakowskej holi. Zapadnu hranicu jamy twori Sprjewja.

Z jamy wudobywaja lětnje někak 18 milionow tonow brunicy za Hamorsku milinarnju.

Přihotowanske dźěła kaž wotwódnjenje zahajichu so w lěće 1960. 1968 započinachu z bagrowanjom a hižo dwě lěće do toho bu wjeska Miłoraz zdźěla přesydlena. 1979 bu wosadna wjes Čelno wotbagrowana. W planowanym wudobywanskim pasmje běchu serbske wjeski Miłoraz, Rowno a Mułkecy wohrožene wot wotbagrowanja. Hižo zhubił je so tak mjenowany Bělkowski pralěs. W měrcu 2017 rozsudźi LEAG, nowy mějićel łužiskich jamow, zo so jama wjace njerozšěrja hač do Rownoho a Mułkec. Wobydlerjo Miłoraza rozsudźichu so porno tomu nimale jednotnje za přesydlenje, tak zo bu wjes hač do nazymy 2025 dospołnje wottorhana, po tym zo běchu wobydlerjo přećahnyli na nowe stejišćo na sewjernej kromje Slepoho.

Wudobywanje brunicy we Wochožanskej jamje so po zakonju nanajpozdźišo w lěće 2038 kónči.

 Wotkazaj 

 Wobrazy z jamy na stronje ostkohle.de 

Kategorija:Wokrjes Zhorjelc
Kategorija:Łužiski brunicowy rewěr
Kategorija:Geografija Hornjeje Łužicy